TEAM กระฉูด 22% รับกำไร Q3 เฉียด 65 ลบ. รับรายได้ขายโตทะลัก
TEAM วิ่งแรง 22% หลังโชว์กำไรไตรมาส 3/64 โตเฉียด 65 ลบ. รับรายได้ขายโตทะลักจากคำสั่งซื้อกลุ่มลูกค้าทั้ง สหรัฐ, เอเชีย และยุโรป
TEAM วิ่งแรง 22% หลังโชว์กำไรไตรมาส 3/64 โตเฉียด 65 ลบ. รับรายได้ขายโตทะลักจากคำสั่งซื้อกลุ่มลูกค้าทั้ง สหรัฐ, เอเชีย และยุโรป
10 พ.ย. 2564

ผู้สื่อข่าวรายงานว่า ราคาหุ้น บริษัท ทีมพรีซิชั่น จำกัด (มหาชน) หรือ TEAM ณ เวลา 10:25 น. อยู่ที่ระดับ 5 บาท บวก 0.90 บาท หรือ 21.95% สูงสุดที่ระดับ 5.05 บาท ต่ำสุดที่ระดับ 4.40 บาท ด้วยมูลค่าการซื้อขาย 233.60 ล้านบาท

ทั้งนี้ ราคาหุ้น TEAM ปรับตัวเพิ่มขึ้น หลังรายงานผลการดำเนินงานงวดไตรมาส 3/64 มีกำไรสุทธิ 64.83 ล้านบาท กำไรสุทธิต่อหุ้น 0.102 บาท เพิ่มขึ้นเมื่อเทียบกับช่วงเดียวกันของปีก่อนที่มีกำไรสุทธิ 16.22 ล้านบาท กำไรสุทธิต่อหุ้น 0.025 บาท
โดยปัจจัยที่ส่งผลให้บริษัทมีรายได้เติบโต เนื่องจากมีรายได้จากการขายรวม 600 ล้านบาท เพิ่มขึ้นจากไตรมาสเดียวกันของปีก่อน 184 ล้านบาท คิดเป็น 44% โดยมีคำสั่งซื้อเพิ่มขึ้นจากกลุ่มลูกค้าทั้งสหรัฐ, เอเชีย และยุโรป อัตรากำไรขั้นต้นเท่ากับ 16% ของยอดขาย เทียบกับไตรมาสเดียวกันของปีก่อนที่ 10% เนื่องจากรายได้ที่เพิ่มขึ้นเกินกว่าต้นทุนคงที่
อย่างไรก็ดี ผลกำไรสุทธิในไตรมาส 3/64 ที่ 64.8 ล้านบาท คิดเป็น 11% ของรายได้รวม เทียบกับกำไรสุทธิ 16 ล้านบาท ซึ่งคิดเป็น 3.9% ของรายได้รวมในไตรมาสเดียวกันของปีก่อน